Bétera celebra aquest cap de setmana el III Festival d'Arts Escèniques amb propostes per a tots els públics
26 de setembre de 2018

La localitat de Bétera s'omplirà aquest cap de setmana de teatre, dansa, humor, música i circ per celebrar el III Festival d'Arts Escèniques posat en marxa per la regidoria de Cultura de l'Ajuntament de Bétera.

Aquesta festa de la cultura amb propostes gratuïtes per a tots els gustos i edats començarà divendres i acabarà el diumenge. L'Albereda, la Casa de la Cultura i Casa Nebot seran els espais en què es desenvoluparà tota la programació.

"La nostra intenció és abastar totes les modalitats de les arts escèniques com dansa, teatre, clown o música, comptem amb un reduït pressupost però això no ens ha impedit configurar un bon cartell per a tots, grans i menuts, i omplir de cultura cada racó del poble", explica la regidora de Cultura, Raquel Puig (Compromís).

Aquesta edició és ja la tercera i l'objectiu del govern local és que any rere any vaja consolidant-se i creixent "per a això convidem a tothom a eixir al carrer, anar al teatre i gaudir d'un cap de setmana replet de l'art de les diferents companyies", explica Raquel Puig.

Al programa trobem el teatre de carrer amb música en directe de "Formigues", rock per a tota la família del divertit grup "Ramonets", el teatre circ de "Reparteix amor" o teatre de carrer sota el títol d'"Els Secrets de Mr. Stromboli".

Per al públic més adult s'ha programat a la Casa de la Cultura l'última obra del grup de teatre local Zorongo Teatre, o "Segarem Ortigues amb tacons", teatre compromés amb la igualtat de sexes.

El punt final d'aquesta edició la posarà diumenge el grup Dómisol Sisters i el seu "Swing" de l'època daurada dels anys 30, 40 i 50.

"Aquestes són les propostes d'aquest any però estem encantats des de l'àrea de Cultura de rebre noves idees per a la pròxima edició, estic segura que els veïns i veïnes de Bétera tenen propostes que podríem estudiar per 2019 i d'aquesta manera seguir fent gran el festival", ha explicat Raquel Puig.